Debora o ne a lula sebakeng se lithaba sa Efraime se lipakeng tsa Bethele le Rama. Ha a le moo o ne a lula tlas’a sefate sa palema ebe o ahlola sechaba ho ea kamoo Jehova a laetseng kateng. Ka sebele mosebetsi oa hae o ne o le thata, empa Debora o ne a sa o lumelle hore o mo nyahamise. Batho ba bangata ba ne ba hloka thuso ea hae. Hamorao o ile a bululeloa hore a qape pina mabapi le sechaba sa habo se sa tšepahaleng, e neng e e-na le mantsoe a reng: “Ba qala ho khetha melimo e mecha. Ke nakong eo ho neng ho e-na le ntoa hekeng.” (Baahloli 5:8) Kaha Baiseraele ba ile ba furalla Jehova ’me ba sebeletsa melimo e meng, Jehova o ile a ba lahlela matsohong a lira tsa bona. Morena oa Mokanana ea bitsoang Jabine o ile a ba hatella a sebelisa molaoli oa mabotho e leng Sisera.